《云𩕢天民独乐歌》
元代·叶颙

云𩕢天民身健武，屈指今年七十五。衰鬓凝霜暖不消，吟眸掣电明堪睹。

耳聋尚可听箫韶，舌在犹能话今古。风标凛凛瘦如松，意气堂堂狞似虎。

生平快活不识愁，祗有攒眉作诗苦。得句狂呼笑点头，论文猛拍忙搔首。

栖林玄鹤为惊飞，出岫白云俄退走。梅边竹笛半醉吹，石上桐琴一长抚。

饭后欢陪夜月游，饮酣喜对春风舞。常呼晨雾锁松扃，远引寒泉环竹户。

困寻陆羽写茶经，闲访陶潜抄菊谱。人间俯仰计总非，目下恩荣乐宁久。

何如丘壑了馀生，渴饮饥餐饱摩肚。儿学躬耕仆饭牛，归而斗酒谋诸妇。

客至从嗔不与言，坐对蓉峰懒开口。不将踪迹出人前，高眠月岭烟霞坞。

已知身世足优游，唯愧乾坤无报补。呵呵呵呵真草莽，收拾闲名莫辜负。

从教世俗骂痴狂，任彼时人笑愚鲁。

作者简介：（1296—?）元明间金华府金华人，字景南，一字伯恺，自号云𩕢天民。元末隐居不出，至正中自刻其诗，名《樵云独唱》。入明，举进士，官行人司副。后免官家居，授徒甚众。